Ego Guillelmus dominus Coloniaci notum facio universis praesentem cartam inspecturis quod ego de consilio proborum virorum amicorum meorum inspecta utilitate mea et heredum meorum in perpetuum do, trado, concedo et excambio Deo et Beatae Mariae de Miratorio et fratribus ibidem Deo servientibus vineam meam sitam in territorio dei Fay, et terram contiguam dictae vineae cum arboribus in dicta terra existentibus et quicquid dominii, usagii seu iuris habeo vel habere debeo in dicto territorio del Fay. Ita libere et sine reclamatione alicuius dominii sicut ego tenui et teneo usque modo ita quod dicti fratres Miratorii dictam vineam et aliam vineam inferius sitam ad voluntatem suam vindemiare possint sicut vindemiant clausum suum. Abbas vero et conventus Miratorii in escambium sive in recompensationem supradictae vineae et supradictarum terrarum et arborum dederunt, tradiderunt et concesserunt michi et heredibus meis in perpetuum quoddam pratum suum quod publice vocatur pratum Vicus situm inter pratum Esbelaz ex una parte et brolium meum quod vocatur Brolium Castri Renaudi. Praeterea dicti abbas et conventus in recompensationem supradictae donationis suprafactae quittaverunt et remiserunt michi et meis undecim libras Viennenses quas eis debebam, et sexaginta duodecim solidos quos eis debebam pro vino, quod vinum ab eisdem habui et recepi, de quibus filius Stephani Ficheti, et Colers fideiussores erant in manus dominorum dictorum abbatis et conventus. Remiserunt etiam michi dicti abbas et conventus duodecim solidos Viennenses quos debebam eis pro quodam porco quem habueram ab eisdem. De dicta vero vinea, terris et arboribus me devestiens, dictum abbatem et conventum corporaliter investio et in coporalem possessionem induco. Promitto etiam bona fide contra dictam donationem, traditionem, concessionem, seu escambium per me vel per alium de caetero non venire, nec dictam domum Miratorii super hoc perturbare vel etiam inquietare, abrenuntians expresse et ex certa scientia omni rationi et exceptioni doli in factum minoris aetatis deceptioni ultra medietatem iusti pretii, et omni iuris auxilio canonici et civilis sive beneficio, quod michi vel meis adveniendum contra praemissa posset competere, vel modo aliquo prodesse, et specialiter constitutioni dicenti generalem renuntiationem non valere. Promitto etiam bona fide quod quam cito proprium sigillum habuero, praesentem cartam sigilli mei munimine roborabo, et quia sigillum ad praesens non habeo, sigillum nobilis viri Iohannis domini Cuiselli, et sigillum discreti viri domini Willelmi archipresbyteri Rodenensis et capellani Cuiselli, praesenti cartae apponi supplicavi. Nos vero Iohannes dominus Cuiselli, et Guillelmus archipresbyter Rodennensis qui de praemissis omnibus per confessio[nem] partium certi sumus, ad preces supra dicti Guillelmi domini Coloniaci et supra dictorum abbatis et conventus Miratorii, presenti cartae sigilla nostra apposuimus in robur et testimonium veritatis, anno Domini Mo CCo LXo Vo mense aprilis.